DA Den Europæiske Unions Tidende CE 78/876

(2004/C 78 E/0929)

SKRIFTLIG FORESPØRGSEL E-3917/03

af Nelly Maes (Verts/ALE) til Kommissionen

(17. december 2003)

Om: Fællesskabets godkendelse af offentlig støtte til kvægmarkedet i Leeuwarden

På grund af udbruddet af mund- og klovsyge i den nederlandske provins Frisland i 2001 måtte kvægmarkedet i Leeuwarden lukkes. Det kunne kun genåbnes på meget strenge betingelser. Dette krævede store investeringer. Med løfte om penge fra provinsen Frisland, fra Leeuwarden Kommune og fra private blev disse investeringer foretaget og kvægmarkedet genåbnet.

Provinsrådet i Frisland har vedtaget at oprette en mund- og klovsyge-nødfond på 6 353 000 EUR og har samtidig godkendt bestemmelserne om udbetaling af erstatning fra denne nødfond.

I foråret 2002 blev udbetalingsbestemmelserne sendt til Bruxelles. Der ventes stadig på godkendelse af bestemmelserne om kvægmarkedet, og så længe denne godkendelse ikke foreligger, kan der ikke udbetales den lovede støtte til kvægmarkedet. Dette har medført, at FEC (Frisian Expocentre), der er største investor, har fået betalingsproblemer og risikerer at gå konkurs, hvilket vil medføre, at hundredvis ar arbejdspladser kan gå tabt.

1. Hvad er problemet i forbindelse med offentlig støtte til Frisian Expocentre (offentligt/privat ejet) til investeringer i kvægmarkedet på grund af mund- og klovsygeepidemien i Frisland i 2001?

2. Hvad er årsagen til denne tidskrævende procedure i forbindelse med opnåelse af EF-godkendelse af den i spørgsmål 1 anførte støtte?

Svar afgivet på Kommissionens vegne af Franz Fischler

(9. februar 2004)

Kommissionen vil gerne forsikre det ærede medlem om, at den er fuldstændig klar over den vanskelige situation for de sektorer, der blev ramt af mund- og klovesygekrisen i 2001.

De frisiske myndigheder underrettede Kommissionen om en lang række foranstaltninger i forbindelse med mund- og klovesygekrisen i 2001.

Hvad de i foråret 2002 meddelte foranstaltninger angår, antager Kommissionen, at det ærede medlem henviser til statsstøtteforanstaltning N 315/02 (erstatningsfond for mund- og klovesyge i Friesland). Foranstaltningen, der omfatter et budget på 6 353 000 EUR, blev godkendt ved Kommissionens beslutning K(2003) 128 af 13. februar 2003.

De frisiske myndigheder gav i oktober 2002 meddelelse om yderligere to foranstaltninger (N 665/02 og N 667/02), der især vedrørte kvægmarkedet i Leeuwarden. Foranstaltningerne omfatter bl.a. investeringsstøtte til FEC (Frisian Expocentre).

Hvad det ærede medlems første spørgsmål angår, har Kommissionen endnu ikke kunnet afgøre, om de pågældende foranstaltninger er forenelige med fællesmarkedet.

Hvad procedurens længde angår, kan det nævnes, at foranstaltningerne blev meddelt Kommissionen ved breve af 11. oktober 2002 fra Nederlandenes faste repræsentation ved EU.

Da den oprindelige meddelelse ikke indeholdt alle nødvendige oplysninger, anmodede Kommissionen de nederlandske myndigheder om at fremsende yderligere oplysninger. På de nederlandske myndigheders anmodning blev der afholdt et møde, hvorefter de nederlandske myndigheder besluttede at tilpasse foranstaltningerne. En gennemgang af de ændrede foranstaltninger viste, at oplysningerne ikke var fuldstændige. Ved brev af 22. oktober 2003 anmodede Kommissionen om yderligere oplysninger. Dette brev er endnu ikke blevet besvaret.